ไฟแนนซ์ทูเดย์
ในที่สุดการดูแลสมบัติหนี้สินของเจ้าคุณปู่ 1.2 ล้านล้านบาท
10 ส.ค. 2554

ในที่สุดการดูแลสมบัติหนี้สินของเจ้าคุณปู่ 1.2 ล้านล้านบาท 
ก็ยืดเยื้อยาวนานออกไปอีก เมื่อ ทองอุไร ลิ้มปิติ ผู้ช่วยผู้ว่าการ สายจัดการกองทุน ธนาคารแห่งประเทศไทย (ธปท.) ในฐานะผู้จัดการกองทุนเพื่อการฟื้นฟูและพัฒนาระบบสถาบันการเงิน ยอมรับกันตรงๆ ว่า ไม่สามารถที่จะปิดกองทุนฟื้นฟูเพื่อชำระบัญชีได้ทันในปี 2555 ตามที่เคยคาดไว้ เพราะกฎหมาย พ.ร.บ.โอนทรัพย์สินและปิดกองทุนฟื้นฟูยังไม่ผ่านความเห็นชอบของสภาผู้แทนราษฎรเลย ทำให้การปิดกองทุนฟื้นฟูฯ น่าจะเลื่อนไปเป็นปี 2556 แทน
 




และที่ต้องลุ้นกันตัวโก่งกันอีกในตอนนี้คือ จะขายสินทรัพย์ที่เป็นที่ดินแปลงใหญ่อย่างที่ดินต้องคำสาปย่านรัชดาฯ ที่จะเปิดซองประมูลในวันที่ 17 ส.ค.นี้ได้หรือไม่ เฮ้ออ...
...จะสิ้นเดือน ก.ค.ในอีกไม่กี่วัน ธนาคารเพื่อการเกษตรและสหกรณ์การเกษตร (ธ.ก.ส.) ยังชวนเกษตรกรชาวนาปีมาซื้อประกันภัยพืชผลได้แค่ 1,000 ราย คิดเป็นเนื้อที่ประมาณ 1 แสนไร่ จากเป้าหมาย 8 ไร่ ผู้บริหาร ธ.ก.ส. จึงเตรียมขอมติที่ประชุมคณะกรรมการ ธ.ก.ส. ขอขยายเวลาการขายประกันพืชผลราคาถูก ออกไปอีก 12 สัปดาห์ จากที่จะปิดการขายสิ้นเดือนนี้ โอวว นโยบาย แต่ปฏิบัติไม่ได้ก็ไร้ผลเน้อะ....
...เยาวลักษณ์ พูลทอง ผู้ช่วยกรรมการผู้จัดการใหญ่อาวุโส ธนาคารกรุงไทย สั่งเดินหน้าสร้างความรู้ให้กับลูกค้าและประชาชน เพื่อสร้างโอกาสและแรงบันดาลใจในการทำธุรกิจต่อเนื่อง ซึ่งไตรมาส 3 นี้ เตรียมจัด KTB SME Convenience Seminar เพื่อเปิดโลกทัศน์และมุมมองใหม่ในการสร้างโอกาสทางธุรกิจ งานนี้มีแต่วิทยากรมือฉมัง ที่ประสบความสำเร็จในธุรกิจและการสร้างแบรนด์ กูรูด้านยุทธศาสตร์การตลาดและการจัดการ ทั้งเจ้าของฟลายนาว เอ็มเค สุกี้ มวยไทย ในวันที่ 4 ส.ค.นี้ ที่โรงแรมเซ็นทารา แกรนด์ แอท เซ็นทรัลเวิลด์ โดยไม่คิดค่าใช้จ่าย